text: 21 årig mandlig bilist er død efter soloulykke 
  02 februar 2015 kl. 05.15
  En 21-årig mandlig bilist er søndag aften død af de kvæstelser, han pådrog sig ved en soloulykke i Esbjerg søndag formiddag.
  Glat føre er formentlig årsagen til, at han i bil tørnede ind i en elmast og pådrog sig alvorlige kvæstelser.
  Det oplyser Syd- og Sønderjyllands Politi.
  Ulykken skete søndag formiddag. Manden kom kørende ad Storebæltsvej i sydlig retning, da han tørnede ind i en lystmast - formentlig på grund af glat føre.
  Han blev indlagt på Sydvestjysk Sygehus i Esbjerg.
  Han pådrog sig meget alvorlige kvæstelser og var i livsfare, oplyste vagtchefen hos Syd og Sønderjyllands Politi søndag
  Omkring et halvt døgn efter døde han af sine kvæstelser. Familien er underrettet om hans død.
  Årsagen til, at bilisten blev så alvorligt kvæstet, da han mistede herredømmet over sin bil og ramlede ind i lysmasten, er endnu ikke helt klarlagt
  /Ritzau/
  